VSA kan net verder verloor in Afghanistan | Maroela Media
Die amptelike oorlog het reeds in 2014 tot 'n einde gekom met meer as 100 000 mense, insluitende soldate van meer as tien lande, sowel as 'n groot aantal burgerlikes wat hul lewens in die konflik verloor het. Tot op hede is byna 2 300 Amerikaanse soldate dood en meer as 20 000 beseer in die langste oorlog waarby die VSA nog betrokke was. Die oorlog in Afganistan kos reeds honderde miljarde dollar.
Ná aanvanklike suksesse met die onttroning van die Taliban het die stryd om die vestiging van 'n stabiele regering in Afganistan meer teëspoed as voorspoed beleef. Toe pres. Barack Obama in 2008 die leisels by pres. George W Bush oorgeneem het, was dit gou duidelik dat die VSA nie sommer net uit Afganistan kon onttrek nie. Teen 2011 het Obama die teenwoordigheid van Amerikaanse soldate in Afganistan tot 100 000 verhoog met die hoop dat die Taliban sodoende finaal uitgewis kon word. Vandag is daar 8 500 Amerikaanse soldate in Afganistan en oorweeg pres. Donald Trump om dié getal met tussen 3 000 en 5 000 te verhoog.
Die vraag is egter: Wat sal dit alles help? Moraal in die Afgaanse weermag is besonder swak, terwyl burgerlikes min vertroue in die land se regering het. Mense leef in erge armoede en terreurgroepe se boodskap spreek gereeld tot veral jong mans wat geen hoop vir die toekoms het nie.
Sowat 40% van Afganistan se grondgebied word weer deur die Taliban beheer en gewelddadige aanvalle, meestal bloedige selfmoordbomontploffings, vind byna daagliks in die hoofstad, Kaboel, en ander stede plaas.
Die Taliban is lankal nie meer die enigste probleemgroep in Afganistan nie. Die Islamitiese Staat het die afgelope tyd sy teenwoordigheid in Afganistan wesenlik uitgebrei, terwyl nog 'n terroristegroep, die Haqqani-netwerk, vir sommige van die bloedigste aanvalle in Kaboel verantwoordelik was.
Dit het onlangs aan die lig gekom dat Rusland en Iran samesprekings met die Taliban voer. Die verwagting onder meer en meer politici in die Midde-Ooste is dat die Taliban 'n realistiese kans staan om weer beheer in Afganistan oor te neem. Nie 3 000 of selfs 5 000 addisionele Amerikaanse soldate sal nie só 'n oorname stuit nie. In 2011 kon nie eers 100 000 soldate die Taliban se opmars stuit nie.
Die realiteit is dat Afgaanse terreurgroepe en hul leiers reeds lank deur individue en groepe in Pakistan ondersteun word. Sonder die uitwissing van Moslem-ekstremiste in Pakistan sal terreur in Afganistan nie gestuit kan word nie. Terwyl die VSA sy hande vol het in Afganistan, Irak, Sirië en selfs Libië, weet niemand regtig hoe die Pakistan-uitdaging hanteer kan word nie.
Die Amerikaners hou egter nie daarvan om 'n oorlog te verloor nie en sal sekerlik voortstoom in Afganistan met meer soldate en nog miljarde dollar se uitgawes. Intussen raak dit moeiliker en moeiliker om Amerikaanse militêre betrokkenheid in Afganistan te verdedig.
Rus sag Suna: Die stryd is nie verby
Dit is waar dat die VSA op die lang duur nie teen die Taliban kan wen nie. Die Taliban is fanaties en gee nie om hoeveel van sy mense sterf in die stryd nie of hoeveel dit die land kos nie. Net soos die meeste radikale Moslemgroepe. Maar dit bly tragies. Ek het gelees hoe wonderlike land was Afganistan voor die Taliban. Vrede, vryheid en geen minder voorspoed as enige ander midde-oosterse land nie. En na die Taliban oorgeneem het, het dit verander in 'n diktatuur met geen vryheid en mense wat in tronke verdwyn. Ja die VSA kan onttrek,… Lees meer »
Die doel is dalk nie noodwendig om te wen nie. Onthou Napoleon se siening – sonder oorlog het jy nie goeie soldate nie en in oorlog word nuwe wapens getoets en ontwikkel. Die situasie skep ook intelligensie geleenthede. Nuwe koalisies ens. Afghanistan is nie van strategiese belang nie, die koste vir die VSA is eintlik maar laag
Amerika het nooit daar "verloor" nie. Die Taliban het soos wilde honde gehardloop, en kruip tans weg in grotte. Waarom stuur Amerika meer troepe in? Om Isis uit te hou!!
Mense moet ophou dink amerika begin oorloe om te wen , hulle begin oorloe vir tientalle ander redes , wen is nooit regtig hulle mikpunt nie
ons belastinggeld betaal vir Nkandla, die Guptas, reusagtige salarisse vir politici en staatsamptenare wat niks doen nie. Amerikaners se belastinggeld betaal vir hierdie duur oorlog van "miljarde dollars" in Afghanistan. Uiteindelik het elke land maar net n ander stel probleme wat nooit opgelos word nie.